Juice Leskinen Grand Slam

**Juice Leskinen Grand Slam** oli vuonna 1981 perustettu Juice Leskisen johtama yhtye, joka toimi aktiivisesti vuosina 1981–1986 ja koottiin sen jälkeen uudelleen vuonna 1991 uutta albumia varten. Vuodesta 1991 lähtien yhtye oli Leskisen mukaan ”telakalla, mutta ei hajonnut”. Juice Leskisen kuoleman jälkeen yhtye on jälleen ajoittain kokoontunut yhteen ja tehnyt pienimuotoisia kiertueita.

Grand Slam koostui muutamasta Juice Leskisen aiemman Slam-yhtyeen loppuvaiheen muusikosta sekä nuorista lupauksista, jotka Juice pyysi yhtyeeseen etupäässä heidän soittotaitojensa perusteella. Myös henkilökemiat olivat tärkeitä, sillä yhtye teki 1980-luvun ensimmäisellä puoliskolla satoja keikkoja ympäri Suomen. Leskinen piti Grand Slamia soittotaidollisesti parhaana yhtyeenään. Sen jokainen jäsen osasi soittaa useampaa soitinta, laulaa – ja myös näytellä, sillä Grand Slamin keikat sisälsivät usein myös erilaisia teatraalisia aineksia pienoisnäytelmistä improvisoituihin laulunumeroihin asti.

## Historia
Juice Leskinen Grand Slam esiintyi ensimmäisen kerran marraskuussa 1981. Edeltäneestä Slamista mukaan tulivat kosketinsoittaja Ila Loueranta ja rumpali Vesa Sytelä. Grand Slam julkaisi vuonna 1982 ensimmäisen albuminsa *[[Sivilisaatio (albumi)|Sivilisaation]]*, joka oli äänitetty Lontoossa Abbey Road Studiolla.

Lokakuussa 1983 julkaistiin mini-LP ''Deep Sea Diver'', joka sisälsi kuusi Juice Leskisen kappaletta englanniksi käännettynä. Englanninkieliset sanoitukset kappaleisiin teki Leskinen, lisäksi Anssi Tikanmäki oli tehnyt niihin tuoreet sovitukset.

Aktiivisen keikkailun vastapainoksi Juice Leskinen Grand Slam piti pitkiä keikkataukoja. Esimerkiksi vuonna 1983 julkaistun *[[Boogieteorian alkeet peruskoulun ala-astetta varten, lyhyt oppimäärä]]* -albumin jälkeen yhtye jäi neljäntoista kuukauden mittaiselle keikkatauolle.

Grand Slam säesti Pate Mustajärveä tämän soolo-singleillä *Elämässä pitää olla runkkua/Yhdessä itkien* (1983) ja *Synnyimme lähtemään/Sen voi vain aavistaa* (1986). Grand Slam solistinaan Leo Gauriloff julkaisi vuonna 1984 salanimellä Trio Jyrkkäkallio singlen *Kissa ja korttipakka/When the James go Marchin’in.*

Vuonna 1985 julkaistiin albumi *[[Pyromaani palaa rikospaikalle]]*, jonka tunnetuimmiksi kappaleiksi muodostuivat ”Musta aurinko nousee” ja ”Pyhä toimitus”. Seuraavana vuonna julkaistiin *[[Yölento (albumi)|Yölento]]*, josta tuli Leskisen tuotannon myydyin albumi, ylittäen timanttilevyrajan. Grand Slam lopetti keikkailun *Yölento*-albumin jälkeen, Juice Leskisen terveydentilan heikennyttyä.

Seuraava Grand Slamin albumi, ''Taivaan kappaleita'', julkaistiin vasta vuonna 1991. Leskiseltä oli ilmestynyt albumit ''Minä'' (1987) ja Sinä (1990), joilla ei kuitenkaan soittanut Grand Slam -yhtye.

*Taivaan kappaleita* -albumin jälkeen Grand Slam teki jälleen joitakin keikkoja (esim. juhannusfestivaaleilla), kunnes Leskinen päätti laittaa Grand Slam -yhtyeen ”telakalle” toistaiseksi, muusikoiden kiireistä ja monista projekteista johtuen.

Vuonna 1994 Grand Slam kokoontui ja kävi äänittämässä kappaleen ”Sanonkoma”*,* joka päätyi Matti Pellonpään tekeillä olleeseen elokuvaan *Viimeinen ilta*. Lisäksi miehet esiintyivät *Leena ja Pekka* -ravintolan 10-vuotisjuhlissa, jossa rumpali Vesa Sytelän sijaisena oli Eppu Normaalin Aku Syrjä. Vuonna 1995 yhtye kokoontui vielä kerran ja soitti Matti Pellonpään muistotilaisuudessa, sillä Pellonpään toiveena oli, että ”Rällämi” soittaisi hänen hautajaisissaan.

### Juicen kuoleman jälkeen
Vuonna 2007 Juice Leskisen kuolemaa muistelemaan kokoontunut Grand Slam päätti tehdä kiertueen Leskisen muistoksi. Grand Slam nähtiin samana kesänä lukuisilla festivaaleilla sekä syksyllä klubikeikoilla. Tämä toistui myös vuonna 2008. Myös vuonna 2010 Grand Slam teki pienimuotoisen kiertueen. Yhtye julkaisi lokakuun 2009 lopussa EP-levyn, jonka nimikappale on *”Kuka meistä uskaltaa?”*. Kappale jäi levyttämättä *Taivaan kappaleita* -levyn levytyssessioissa. Lisäksi EP:llä on Grand Slamin uudelleenlevytykset kappaleista ”Viidestoista yö”, ”Luonas kai olla saan” sekä ”Kaksoiselämää”.

### Ensyklopedia-kerho
Ensyklopedia-kerho oli Grand Slam -yhtyeen sisällä toiminut pienempi yhtye, joka esitti lyhyitä a cappella -tyylillä laulettuja humoristisia musiikkikappaleita Grand Slamin keikoilla. Ensyklopedia-kerhoon kuuluivat Anssi Tikanmäki, Antti Tammilehto ja Puntti Valtonen. He sanoittivat kansansävelmiin perustuvat kappaleensa yleensä keikkabusseissa, Juice Leskisen mukaan ”vaiheessa, jolloin muut olivat jo sammuneet”. Viisi Ensyklopedia-kerhon pientä laulua julkaistiin Grand Slamin *[[Kuopio-Iisalmi-Nivala]]*-live-LP:llä vuonna 1984. Salanimihupailuun kuuluu myös edellä mainittu Trio Jyrkkäkallio.

## Jäsenet
* Juice Leskinen, 1981–1995, laulu, kitara
* Anssi Tikanmäki, 1981–2010, koskettimet, taustalaulu
* Antti Tammilehto, 1981–2010, basso, taustalaulu
* Ila Loueranta, 1981–2010, koskettimet, kitara, taustalaulu
* Vesa Sytelä, 1981–2010, rummut, taustalaulu
* Hannu (Puntti) Valtonen, 1982–1985 ja 2007–2010, laulu, kitara
* Jari Yliaho, 1986–2010, kitara, taustalaulu
* Sakari Kuosmanen, 1985–1986, laulu, kitara

Grand Slamin mukana kiersi joskus muitakin suomalaisia muusikoita ja taiteilijoita, vaikka eivät varsinaiseen yhtyeeseen kuuluneetkaan. Heistä tunnetuimpia ovat Pate Mustajärvi ja Matti Pellonpää, joka toimi ajoittain yhtyeen näennäisbasistina. Juice Leskinen Slam -yhtyeessä toiminut kosketinsoittaja Eero ”Safka” Pekkonen oli mukana Grand Slamin kiertueella kosketinsoittajana Tikanmäen ohella vuonna 1991.

Puntti Valtonen erosi Grand Slamista päästyään teatterikouluun vuonna 1985. Hän kuitenkin vieraili laulajana kummallakin lähtönsä jälkeen äänitetyllä Grand Slam -albumilla, ''Yölennolla'' ja ''Taivaan kappaleilla'', sekä soitti kitaraa joillakin Grand Slam -keikoilla myös eroamisensa jälkeen. Juicen kuolemaa seuranneella, vuoden 2007 Grand Slam -kiertueella Puntti Valtonen toimi yhtyeen pääsolistina.

## Julkaisut
### Albumit

* *[[Sivilisaatio (albumi)|Sivilisaatio]]* (1982)
* *[[Deep Sea Diver]]* (1983)
* *[[Boogieteorian alkeet peruskoulun ala-astetta varten, lyhyt oppimäärä]]* (1983)
* *[[Kuopio-Iisalmi-Nivala]]* (live, 1984)
* *[[Pyromaani palaa rikospaikalle]]* (1985)
* *[[Yölento (albumi)|Yölento]]* (1986)
* *[[Taivaan kappaleita]]* (1991)

### Singlet

* *Villi länsi / Atomisuoja* (1982)
* *Do the Stönö / Kulttuuri saapui Ähtäriin* (1982)
* *Nenästä verta, sielusta kultaa / Jalkahiki-Viki* (1983)
* *[[Eesti (On My Mind)]] / Kun rumba loppuu* (1983)
* Pate Mustajärvi: *Elämässä pitää olla runkkua / Yhdessä itkien* (1983)
* *Eesti (tanssimiksaus) / Arkadianmäen ongelmajätelaitos / MCMLXXXIV / Värisilmä-Valtonen* (julkaisemattomaksi jäänyt maxi-EP, 1984)
* *Pyhä toimitus / Inferno* (1985)
* Trio Jyrkkäkallio: *Kissa ja korttipakka / When the James go Marchin’in* (1985)
* *Musta aurinko nousee / Mimosan hipiä* (1985)
* *Jouluvirsi / Joulupukkivukki* (1985)
* *Isoisän hinttipussi / Korjaa blues* (1986)
* *Kaksoiselämää / Elämää* (1986)
* Pate Mustajärvi: *Synnyimme lähtemään / Sen voi vain aavistaa* (1986)
* *Vaasankin veri vapisee / Rakkauden ammattilainen* (1986)
* *Mikä hätänä / Molla* (1986)
* *Puhemies / Lamminpää* (1987)
* Juice Leskinen Grand Slam Open: *Yksinäiset sydämet / Radioaktiivisten marssi* (1990)
* *Pienestä pitäen / Daisarit / Siniristiloppumme / Action!!!* (1991)
* *Norjalainen villapaita / Mummon sekomehu* (1992)
* *Kuka meistä uskaltaa?* (EP, 2009)

## Lähteet